Opod doen ondersoek na skietvoorval in Mpumalanga(Argieffoto: Marcus Trapp/Pixabay) Die onafhanklike polisie-ondersoekdirektoraat (Opod) stel ondersoek in nadat ŉ polisiebeampte glo vroeër die maand iemand in Mhluzi in Mpumalanga doodgeskiet het. Ndileka Cola, woordvoerder van Opod, sê ŉ stryery het op 4 November glo by ŉ taverne daar ontstaan en die polisie is ontbied. Volgens Opod is die stryery stopgesit voordat die polisie opgedaag het. Cola het gesê die taverne-eienaar het die betrokke polisiebeampte ontbied en die beampte is na die oorledene se huis waar ŉ stryery tussen die beampte en die persoon ontstaan het. “Die polisie het na bewering skote op twee mense geskiet. Een van hulle is op die toneel dood, terwyl die ander persoon beseer is en na ŉ hospitaal vir behandeling gehaas is.” Opod het die misdaadtoneel hanteer, beslag gelê op bewysstukke en sleutelgetuies geïdentifiseer. Die meeste getuies se verklarings is reeds afgelê en die nadoodse ondersoek is afgehandel. Die nodige bewyse is na ŉ forensiese laboratorium vir ontleding gestuur. “In hierdie stadium van die ondersoek is geen inhegtenisnemings nog gedoen nie,” het Cola gesê. Klagtes van moord en poging tot moord word ondersoek.